Flere henvendelser fra bekymrede studerende

Hos Studenterrådgivningen kan direktør Thomas Braun godt genkende, at flere studerende er bekymrede. Hos rådgivningen, som gratis hjælper studerende til bedre trivsel, oplever de en stigning i antallet af studerende, der ikke føler sig dygtige nok.

- Vi ser en meget, meget stor stigning i studerende, der kommer til os og siger, at de oplever, at de ikke er tilstrækkeligt gode. At afstanden fra dem, de oplever, de er, og dem, de oplever, de burde være, er alt for stor, siger Thomas Braun.

- Det er nogle problemer, vi knytter sammen med en perfekthedskultur, tilføjer han.